钦定古今图书集成/明伦汇编/官常典/第070卷 > 长沙威王晃
## 钦定古今图书集成/明伦汇编/官常典/第070卷 > 长沙威王晃

按《南齐书》本传：“长沙威王晃，字宣明，太祖第四子也。
少有武力，为太祖所爱。宋世，解褐秘书郎、邵陵王友，
不拜。昇明二年，代兄映为宁朔将军、淮南宣城二郡
太守。初，沈攸之事起，晃便弓马，多从武容，熏赫都街，
时人为之语曰：‘焕焕萧四伞’。其年迁为持节监豫司
二州之西阳诸军事、西中郎将、豫州刺史。太祖践祚”，
晃欲陈政事，辄为典签所裁，晃执杀之。上大怒，手诏
赐杖。寻迁使持节、都督南徐兖二州诸军事、后将军、
南徐州刺史。世祖为皇太子，拜武进陵，于曲阿后湖
斗队，使晃御马军。上闻之，又不悦。入为侍中、护军将
军，以国忧解侍中，加中军将军。太祖临崩，以晃属世
祖，处以辇毂近蕃，勿令远出。永明元年，上迁南徐州
刺史。竟陵王子良为南兖州，以晃为使持节、都督南
徐兖二州诸军事、镇军将军、南徐州刺史。入为散骑
常侍、中书监。诸王在京都，唯置捉刀左右四十人。晃
爱武饰，罢徐州还，私载数百人仗还都，为禁司所觉，
投之江水。世祖禁诸王畜私仗，上闻之大怒，将纠以
法。豫章王嶷于御前稽首流涕曰：“晃罪诚不足宥，陛
下当忆先朝念白象。”白象，晃小字也。上亦垂泣。太祖
大渐时，诫世祖曰：“宋氏若不骨肉相图，他族岂得乘
其衰弊？汝深戒之。”故世祖终无异意。然晃亦不见亲
宠，当时论者以世祖优于魏文，减于汉明。寻加晃镇
军将军，转丹阳尹，常侍、将军如故。又为侍中、护军将
军，镇军如故。寻进号车骑将军，侍中如故。给油络车，
鼓吹一部。八年，薨，年三十一。赐东园秘器，朝服一具，
衣一袭，即本号，赠开府仪同三司。世祖尝幸锺山，晃
从驾，以马槊刺道边枯糵，上令左右数人引之，银缠
皆卷聚而槊不出，乃令晃复驰马拔之，应手便去。每
远州献骏马，上辄令晃于华林中调试之。太祖常曰：
“此我家任城也。”世祖缘此意，故谥曰威。